Transkriptioun Livestream 25.10.2024

Pressebriefing nom Regierungsrot (25.10.2024)

# Intervenanten

* Luc Frieden, Premierminister
* Journalisten

# Sproochen

* Lëtzebuergesch

# Transkriptioun

[Luc Frieden]

Sou Dir Dammen an Dir Hären. E schéine gudde Mëtteg.

Ech si frou Iech haut hei erëm ze gesinn.

Dat feelt mir ëmmer bëssi wa Woche si wou ech kee Point Presse maachen, mee da maachen ech se jo am Ausland oder do wou mir dann dee Moment sinn.

Ech si gutt gelaunt, well ech sinn de moie géint d'Gripp geimpft ginn.

Esou wéi déi aner Ministeren och.

Dat ass mengen ech ëmmer gutt och e Rappell ze maachen un all déi Leit déi dat wëllen, datt dat elo virun der Saison vun de Grippen utile ka sinn, fir datt ee mat deene Grippen déi sech dann heiansdo verbreeden, déi och gutt kann evitéieren.

Et ass och gutt ze rappeléieren an dësem Mount datt mir, wa mir schonn am Kontext vun der Gesondheet sinn, den Oktober ass jo de Mount géint de Broschtkriibs, an ech fannen dat extreem wichteg och ze rappeléiere wéi wichteg déi reegelméisseg Mammographie sinn.

Dir wësst datt d’Regierung, well se d’Wichtegkeet dovunner weess, och déi Altersperioden vun deene Leit déi kënnen an de Mammographie-Programm kommen, erweidert hunn.

An datt dëst Joer also net eréischt bei 50 Joer, mee scho vu 45 Joer un, d’Fraen invitéiert gi fir sech op eng preventiv Aart a Weis deenen Examen ze stellen.

Ech mengen dat ass ganz utile a vu que datt de Mount Oktober jo dee Mount ass wou mir un de Broschtkriibs sollen denken, denke mir engersäits un all déi, déi mat där Krankheet geplot sinn, mee och alles musse maache fir datt mir dat kënne prevenéieren.

Wann ee weess datt op ronn 1 000 Tester eng 40 Leit en anormalen Test herno hunn.

Dovunner der 7 och opgrond vun de Statistiken herno de Kriibs hunn, dann ass mengen ech all Fall dee mir kënne preventiv duerch Tester evitéieren, fir déi Mënschen déi et betrëfft eng ganz grouss Hëllef.

An dofir mengen ech ass nieft der Grippeimpfung et och eng gutt Geleeënheet an dësem Mount un dat Preventiivt ze denken, mee och un déi Leit déi dorënner leiden an datt mir hinnen all dat gutt wënschen, vill Courage, a Gott sei Dank datt mir eng gutt Medezin hunn, déi hëlleft vill vun deene Fäll och kënnen ze heelen.

D'Regierung, an esou ass d'Regierungsgeschäft, huet haut iwwer ganz vill Sujete geschwat.

Dat waren engersäits Sujete vu sozialer Gesellschaftspolitik, anerersäits Sujete vun der Geopolitik, vun der internationaler Politik.

An ech wollt mat Iech stéchwuertaarteg duerch e puer vun deene Sujete goe fir Iech da méi Zäit ze gi fir Froen ze beäntwerten.

Ech mengen dat ass jo dat flott an deem Exercice dee mir hei nom Regierungsrot a bei anere Pressebriefingen hunn.

De Mount Oktober war selbstverständlech institutionell gekennzeechent zu Lëtzebuerg duerch en historeschen Akt, nämlech dee wou mir fir d’sechste Kéier an der Geschicht vun eisem Land e Lieutenant-Représentant vum Grand-Duc kritt hunn.

Den Ierfgroussherzog Guillaume ass jo domadder berechtegt ginn all d’Akten déi de Grand Duc der Verfassung no kann huelen, déi och selwer kënnen ze maachen.

An dat ass also eng extreem gutt Preparatioun op d‘Successioun um Troun an eiser konstitutioneller Monarchie.

D’Konstitutionnel Monarchie, déi jo verbënnt, engersäits d’Stabilitéit an d’Kontinuitéit un der Spëtzt vum Staat, mat anerersäits den demokratesche Walen déi sech all 5 Joer ausdrécken.

Dat war e schéine Moment.

Ech hunn och gespuert, wann ee mat de Leit geschwat huet, wann een d’Leit deen Dag, an och duerno gesinn huet, datt se vollt Vertrauen hunn, datt de Prënz Guillaume dat a senger neier Roll wäert ganz gutt maachen, op Grond vun alldeem wat e bei sengen Eltere gesinn a geléiert huet, m ee dann och säin eegent Weesen do mat era bréngt, och seng eegen Interêten.

Déi Interêten, déi wäerten och weisen, net nëmmen a senger éischter Rees, déi e mécht elo am November am Kader vun enger Missioun op de Websummit zu Lissabon, mee dat refletéiert och ganz kloer den Interêt deen den Ierfgroussherzog huet un der Innovatioun, un den neien Technologien, eigentlech un dem Fortschrëtt vun eisem Land.

Dofir dierft et och net verwonneren datt de Grand-Duc an den Ierfgroussherzog der Regierung eng Propositioun gemaach hu fir en neien Hofmarschall, dee ganz en ligne ass mat den Interêten déi de Prënz Guillaume huet.

An dofir huet d’Regierung de moien op Propositioun vum Grand-Duc a vum Lieutenant-Représentant d’Madamm Sasha Baillie zur neier Hofmarschallin op den Datum vum 1. Mäerz 2025 genannt.

D’Madamm Baillie ass eng Diplomatin déi an deene leschte Joren, zënter 5 Joer elo, Directrice ass vu Luxinnovations.

Dir hutt se oft op Events dorëmmer begéint.

Sie wäert also do d’Successioun vum aktuellen Hofmarschall, dem Här Paul Dühr deen an d’Pensioun geet, op den 1. Mäerz iwwerhuelen.

Den 1.Mäerz fir datt si och kann an hirem aktuelle Betrib, also Luxinnovations, d’Transitioun uerdentlech organiséieren.

Mee si wäert och elo schonn an eng Rei vu Personalentscheedunge selbstverständlech mat agebonne ginn.

Den Ierfgroussherzog constituéiert natierlech seng Ekipp ronderëm hie wéi hien dat a senger Aarbecht wäert brauchen.

Seng enkste Mataarbechter, säi politesche Beroder a säin Aide de camp wäerten hien och weider an deene Missioune begleeden.

Esou datt et à la foi en Renouveau ass an natierlech och d’Kontinuitéit a senger Ekipp.

An ech fannen aus der Siicht vun der Regierung, a vu mir als Regierungschef, deen de Lien mécht mam groussherzoglechen Haff, dat ganz gutt Propositiounen.

Dat geet also och do an der Kontinuitéit a mam Renouveau virun an ech wënsche vun hei aus der Madamm Baillie, déi ech à l’oeuvre gesinn hunn, schonn als Diplomatin an och duerno am Wirtschaftsministère a bei Luxinnovations, Bonne Chance an hirer neier Missioun.

Mir hunn, wéi gesot, vill haut och geschwat iwwer Sozialpolitik a Gesellschaftspolitik mat ganz ënnerschiddlechen Theemen.

Mir hunn de moien dat Reglement ugeholl wat an de Schoule soll d’Handye reegelen.

Den Handyverbuet wéi dat oft genannt gëtt, mee et ass e bëssi méi nuancéiert wéi dat.

D’Iddi hannendrun ass jo datt mir déi iwwer-digital Consomatioun wëlle bei de Kanner a Jugendlechen, an et wier heiansdo och gutt bei deenen Erwuessenen, do gehéiere mir all dozou, e bëssen ze bremsen.

Et geet also net drëm datt d’Kanner keen Handy méi dierfen hunn, mee et geet just drëm datt se an der Schoul, wärend der Schoulzäit, net dauernd kënnen um Handy sinn, um Handy spillen, oder wat och ëmmer se domat maachen.

An dofir gesäit dee Reglement grand-ducal, deen den Educatiounsminister presentéiert huet vir, datt den Handygebrauch an och änlech elektronesch Apparater, datt déi net kënne gebraucht ginn an dem Fondamental.

A wat den Enseignement Secondaire ubelaangt, d’Lycéeën ubelaangt, do mussen d‘Handyen aus si wärend der Schoulzäit an si mussen och op enger gewëssener Distanz zu hirem Proprietaire sinn.

Si mussen also iergendwou hi geluecht ginn, datt se net dauernd ënnert der Bänk oder an der Boxentäsch kënne schellen oder gekuckt ginn.

D’Zil, wéi gesot, ass net eppes ze verbidden, d’Zil ass et eppes ze erreechen.

An ze erreechen ass datt een esouwuel dat reellt Liewen, seng Frënn, seng Kolleegen, d’Léierpersonal, d’Proffen, datt ee méi interaktiv mat deene ka sinn a sech aus der virtueller Welt heiansdo fir e puer Stonne soll erausklicken.

Dofir mengen ech ass dat och eng Moossnam déi den Educatiounsminister mat den Elteren, mat den Enseignantsgewerkschafte beschwat huet, besprach huet, an déi hu mir also haut ugeholl.

Dann hu mir och geschwat iwwer dat wat generell beschriwwe gëtt als de Sozialdialog.

Ech mengen de Sozialdialog ass fir d’Regierung extreem wichteg.

An ech muss soen de Sozialdialog heescht, datt mir als Regierung, als Staat mat de Sozialpartner schwätzen.

Dat war ëmmer esou zu Lëtzebuerg an dës Regierung wäert dat och net anescht maachen, au contraire!

Déi di mengen datt dës Regierung net wëllt mat de Sozialpartner schwätzen, deenen dat an hirem Narrativ gefält, déi ieren sech.

Wat wichteg ass, an do musse mir vläicht och e bëssi léieren zu Lëtzebuerg, ech muss heiansdo schmunzele wann ech Är Iwwerschrëfte gesinn, wou dat steet:

"Décke Sträit tëscht deem an deem..."

Nee eng Divergence de vue op engem Punkt ass net onbedéngt décke Sträit.

Eng Demokratie lieft vun ënnerschiddleche Meenungen.

Wësst Dir, wa mir an enger Gesellschaft liewe wou jiddereen zu all Sujet genau déi nämmlecht Meenung huet, da si mir schwaach als Demokratie.

Et ass eng nei Regierung do an déi nei Regierung déi wëll de staarke Sozialdialog.

Dee Sozialdialog féiert ee mat den Entreprisen a mat de Gewerkschaften, mee dat heescht net, datt een zu 100% sech op alles muss eens sinn.

Mir wëlle kucken datt eis Gesellschaft, eis Ekonomie, eist Familljen- a Privatliewen op eng modern Aart a Weis matenee funktionéiert.

Dofir wëlle mir eng Modernisatioun vun der Aarbechtszäitorganisatioun maachen, déi steet am Koalitiounsaccord.

Dofir si mir gewielt ginn, dofir hu mir eng Majoritéit.

An dat heescht datt mir op verschidde Saachen vun der Vergaangenheet, datt mir déi e bëssi anescht gesinn.

Ee Beispill ass d’Sonndesaarbecht am Commerce.

Déi steet am Regierungsprogramm an dofir sinn ech och erstaunt datt dat op ee Mol entdeckt gëtt, well mir maachen dat well ganz vill Leit déi am Commerce schaffen, mir maachen dat wéinst de Leit, well déi gesot hunn: mir wëllen net Sonndes fir 4 Stonne vun der Lorraine op Lëtzebuerg fueren, an no 4 Stonne musse mir heem goen.

Et ass also net eng Generalisatioun vun der Sonndesaarbecht an alle Secteure wéi ech dat heiansdo liesen.

Et geet ëm eng Adaptatioun vum Familljeliewen un d’Beruffsliewen an déi muss een zum Deel an de Betriber selwer klären.

De Staat schaaft de Kader an da muss all Betrib no sengem, an hei geet et em de Commerce, mee dat kann een och op anere Sujeten esou gesinn...

Da geet et drëm datt mir kucke, wéi kënne mir tëscht der Entreprise a seng Leit e Wee fannen, datt et de Leit op hirer Schaff besser geet an datt d’Betriber sech besser kënnen organiséieren.

Dat ass fir ons e modernt Aarbechtsrecht an dorunner schaffe mir intensiv.

An ech hat d’lescht Woch doriwwer och Gespréicher esou wuel mam Wirtschaftsminister wéi mam Aarbechtsminister, déi do un engem Strang zéien, esou wéi d’ganz Regierung, fir dat an deenen nächste Méint ëmzesetzen.

Ma fir dat ëmzesetzen, wëlle mir selbstverständlech dat mat de Gewerkschaften a mat den Entreprisevertrieder beschwätzen.

D’Gewerkschaften an d’Entreprisen, d’Patronat, wéi dat heiansdo am Jargon geheescht huet, mee et ass och wat méi Vertrieder vun den Entreprisen, déi hunn op deene meeschte Sujeten an dat hunn ech och déi lescht Jore gesinn, déi nämmlecht Vuen.

Et muss ee mat hinne schwätzen an deen Dialog ass noutwenneg.

Ech kann Iech dofir soen, datt ech déi Diskussiounen, déi den Moment lafen, nëmmen zum Deel verstinn.

An datt ech och aus deene Gespréicher déi ech déi lescht Deeg gefouert hu gemierkt hunn, datt mir eigentlech dat selwecht wëllen.

Dofir well ech hei nach eng Kéier ganz kloer soen: d’Regierung steet zum Sozialdialog.

Ech hunn d’lescht Woch mat de Presidente vun de Gewerkschaften aus dem Privatsecteur geschwat: OGBL an LCGB.

Ech hunn dës Woch mat der Gewerkschaft vun der ëffentlecher Funktioun, der CGFP, geschwat

An ech hunn hinne gesot, dat fir eis, engersäits beim Staat den Accord salarial an am Privatsecteur d’Kollektivverträg, datt déi selbstverständlech mat de Gewerkschaften negociéiert ginn.

Dofir ass dat kloer.

Zugläich muss een natierlech kucke wat ass genee de Contenu vun deene Kollektivverträg.

Muss een net verschidden Detailer méi um Niveau vun den Entreprise maachen?

Wéi maache mir déi Modernisatioun vun der Aarbechtszäitorganisatioun?

An doriwwer wëlle mir Gespréicher mat de Gewerkschafte féieren.

Mee net nëmme mat de Gewerkschaften, och wann de Kollektivvertrag nëmme mat de Gewerkschafte gemaach gëtt.

Ech wëll och hei mäi Respekt ausdrécken, virun all deenen Delegéierten, d’Hallschent ongeféier vun de Personaldelegéierten an de Betriber, déi net an enger Gewerkschaft sinn.

Dat sinn net alles Marionette vun de Patronen.

Dat si Leit déi sech engagéiere fir hir Kolleegen am Betrib.

An ech menge mir sinn an enger fräier Gesellschaft, och wann een den historesche Meritt vun de Gewerkschaften unerkenne soll a muss unerkennen, an ech maachen dat, ginn et och Leit, déi eeben net an enger Gewerkschaft sinn, et ginn och Leit déi net an enger Partei sinn.

Dat ass esou an enger Demokratie a mir wëlle selbstverständlech och hir Aarbecht respektéieren.

Mee fir d’Gewerkschaften ass natierlech d’Kollektivvertragswiesen zënter 1965, an iwwerhaapt och no internationale Konventiounen e wichtege Punkt an dofir wäerte mir dat och weider mat de Gewerkschafte maachen.

Ech wëll awer och nach eng Kéier drun erënneren, well dat och am Debat bëssen ënnergeet, firwat deen Debat iwwerhaapt komm ass.

Well mir zu Lëtzebuerg net een esou héijen Taux vu Kollektivverträg hu fir d’Gesamtsalariat wéi dat a verschiddenen anere Länner der Fall ass.

Dofir koum d’Fro op wéi kann een dat da maachen, datt mir méi där Kollektivverträg kréien.

Mee och do wëlle mir e sachlechen Debat mat de Gewerkschafte féieren.

Dofir kann ech Iech och soen, datt net nëmmen als Regierungschef ech an deene leschten Deeg mech mat de Gewerkschaftspresidente ënnerhalen hunn, dat waren iwwregens ganz konstruktiv a positiv Gespréicher.

Esou kann ech Iech och soen, datt den Aarbechtsminister, den Här Mischo, an der Woch no der Allerhellegevakanz och e Rendez-vous mat de Gewerkschaften huet.

Ech mengen et ass de 5. November wann ech mech net ieren.

Esou datt also och dat de Beweis ass, datt esou wéi eist Land et och kennt, datt mir den Dialog mat alle Sozialpartner wäerte weider féieren.

An ech begréissen dat ausdrécklech.

Dann hu mir de moien och, am Kontext vun der sozialer Gesellschaftspolitik, iwwer d’Aarmutsbekämpfung geschwat.

Dir wësst datt dat e wichtege Punkt fir dës Regierung ass.

Mir hunn de moien e Kommitee agesat, op Wonsch vum Familljeminister, deen den Aktiounsplang wäert hëllefen ausschaffen, deen d’Regierung ënnert dem Lead vum Familljeminister wäert Enn d’nächst Joer virleeën.

Mir sinn eis awer grad esou bewosst an der Regierung datt een elo awer net soll waarde bis alles an deem Aktiounsplang steet.

Dee Kommitee kuckt net nëmmen deen Aktiounsplang ze maachen, e kuckt och duerno d’Ëmsetzung vun deem Aktiounsplang.

Et ass wichteg nach eng Kéier hei ze rappeléieren datt mir zwou weesentlech Entscheedunge geholl hunn déi d’Aarmut wäerten zu Lëtzebuerg reduzéieren.

Dat eent dat ass datt mir ab 2025, also an 2 Méint, wäerten eng automatesch Ausbezuelung vun der Allocation de vie chère an der Prime Energie maachen.

Well mir festgestallt hunn, an dat ass schued datt dat déi lescht Joren net gemaach ginn ass, datt net jiddereen, dee Beneficiaire vun där Allocatioun ass, se och wierklech froe kënnt.

Well déi Leit aus diverse Grënn vläicht net esou eens gi mat den administrative Prozeduren oder mam Internet.

An dofir wäert ab d’nächst Joer, ab Ugangs d’nächst Joer, wäert déi Allocation de vie chère ausbezuelt ginn un d’Leit, wann se berechtegt sinn, ouni datt si se mussen ufroen.

Dat wäert eng weesentlech Ännerung an e weesentleche Bäitrag sinn zu enger Bekämpfung vun der Aarmut.

Dat ass konkret Sozialpolitik.

Grad esou wäert déi Allocatioun vum Januar un ëm 10% eropgoen.

An ech erënneren och drun, datt mir fir déi Leit mat ganz klengem Akommes, an dat sinn och déi di d'Allocatioin de vie chère hunn, an esouguer där driwwer, d'Prime Energie wäert ab Januar verdräifacht ginn, esou datt den Effekt vun enger Augmentatioun vun der Energie fir déi Leit net wäert spierbar sinn oder net esou vill spierbar wäert sinn.

An ech mengen dat ass e ganz wichtege Punkt.

Dat heescht, mir hunn elo scho weesentlech Punkten ëmgesat, wou mir gesot hunn datt mir am Kampf géint d’Aarmut eis wäerten asetzen.

An an deem Kontext wëll ech och nach eng Kéier drop hiweisen, datt eng Rei Moossnamen, déi mir am Budget stoen hu fir d’nächst Joer fir d’Bekämpfung vun der Aarmut a besonnesch déi steierlech Erliichterungen, crédit d’impôt an anerer fir Elengerzéiend, ab Januar 2025 a mir hoffen, datt déi elo am Dezember an der Chamber kënne gestëmmt ginn.

Mir haten och e klengen Echange de vues iwwer déi Debatt ronderëm d’Lëtzebuerger Sprooch am internationale Kontext.

Ech wëll hei nach eng Kéier d’Positioun rappeléieren déi ech an der Chamber gesot hunn an déi och vun der Regierung gedeelt gëtt, nämlech engersäits datt mir als Regierung extreem attachéiert sinn un der Lëtzebuerger Sprooch.

De Beweis ass hei erginn, ech ginn dës Pressekonferenz op Lëtzebuergesch an net op Franséisch oder Englesch, iwwregens och zu Bréissel.

Ech muss se dofir ganz oft zwee Mol maache wëll eng Rei vun Iech Kolleegen gären duerno dat op Franséisch hätten, an dat och esou, well mir liewen an engem Land wou eng Méisproochegkeet ass.

An dat ass jo och d’Stäerkt vu Lëtzebuerg.

Mir wëssen dat wa mir an d’Ausland ginn, datt mir kënnen an puer Sprooche schwätzen.

An dat ass mengen ech eng Particularitéit vun eisem Land an op déi solle mir stolz sinn.

Déi huet eis och vill bruecht, esou wuel sozial wéi wirtschaftlech.

Mee dat diminuéiert net eisen Attachement un eis Lëtzebuerger Sprooch.

D’Lëtzebuerger Sprooch gehéiert och net enger politescher Partei.

D’Lëtzebuerger Sprooch ass d’Sprooch vun eis, vun eis Lëtzebuerger, an dofir steet se an der Verfassung.

An dofir gebrauche mir se och wa mir eis Messagen een deem anere verschécke, wa mir matenee schwätzen, ouni d’Méisproochegkeet ze vergiessen.

Et ass awer eng ganz aner Dimensioun wann een am Ausland wëllt senger Stëmm, der Stëmm vu sengem Land Gehéier schenken.

An do, mengen ech, muss ee kucken datt ee sech an enger Sprooch ausdréckt, déi och déi aner verstinn, an dofir ass et net anormal datt wa mir an den europäeschen Institutioune sinn, oder och soss am Ausland, datt mir versichen op Franséisch, op Englesch oder och op Däitsch ze schwätzen.

Elo kann een ëmmer driwwer diskutéiere wéi ee kann de Bierger et méi einfach maache wa se keen Däitsch oder Franséisch kënnen.

A mir wäerte Weeër kucke wéi ee kann de Leit hëllefen déi ee Bréif, z.B. an d’Kommissioun schécken oder esou, an déi keen Däitsch oder Franséisch kënnen, ob een deenen net kann hëllefen.

Mir mengen datt et schwiereg wär, an och net bezuelbar wär, an och net ëmsetzbar wär, datt ee géing an den europäeschen Institutioune verlaangen, datt alles géing mëndlech oder schrëftlech op Lëtzebuergesch iwwersat ginn.

Dat gesi mir als net realistesch un.

Nach kucke mir ob een nach méi ka maache fir eis Lëtzebuerger Sprooch national an europäesch ze verstäerken.

An dofir hu mir och haut, dat war awer och souwisou virgesinn, mee et passt an dëse Kontext, och e Comité interministeriel agesat, deen de Kommissär an der Lëtzebuerger Sprooch, beim Lëtzebuerger Aktiounsplang ënnerstëtzt, fir datt och all d'Ministère kucke, wéi se d’Lëtzebuerger Sprooch nach méi kënne gebrauchen.

Mee wéi gesot: et gëtt eng emotional Dimensioun vun der Sprooch un där mir hänken, et gëtt eng Sprooch no bannen, déi eis och ganz oft verbënnt, an et gëtt eng Dimensioun no baussen, wou eis Villsproochegkeet eis hëlleft datt Lëtzebuerg op der Kaart zu Bréissel, zu Stroossbuerg, och soss op Plazen, zu Washington, zu New York... datt Leit eis héieren, an datt se Lëtzebuerg wouerhuelen.

An dofir muss een heiansdo d’Sprooch vun deenen anere schwätzen.

An dat hëlt näischt ewech un eiser Léift un der Lëtzebuerger Sprooch, mee mir hätte gären datt mir dobausse verstane ginn.

Dann hate mir e grousse Volet Aussepolitik am Regierungsrot.

Dat ginn ech nëmme mat klenge Stéchwierder duerch.

D’Ukrain; schwiereg Situatioun, wou ech Rapport gemaach hu vun der Visitt vum President Selensky beim europäesche Conseil.

Lëtzebuerg bleift op der Säit vun der Ukrain.

Och wa mir wëssen, datt de Krich hei net vun haut op muer eriwwer ass, mee mir wëllen net

datt kënne Grenze verschobe ginn duerch Gewalt a mir wëllen net datt Russland dee Krich gewënnt an dann einfach op deem Terrain deen et besat hu sëtze bleift.

Do geet et ëm internationaalt Recht an dat ass déi wichtegste Waff déi ee klengt Land huet, an dofir setze mir ons fir de Respekt vum internationale Recht an.

Dann hu mir natierlech, wéi esou oft, eng Diskussioun ronderëm déi dramatesch Evenementer am Noen Oste geféiert.

Déi Situatioun ass komplex.

Mir setzen eis weider a fir e Waffestëllstand.

Mir setzen eis a fir humanitär Hëllef.

Mir setzen eis a fir eng Zwou-Staate-Léisung am Kader vun engem Prozess, dee Stabilitéit a Fridden an där Regioun schaaft.

An dofir begréisse mir datt de Vizepremier an Ausseminister, den Här Bettel, d'nächst Woch op een Neits an d’Regioun geet, fir esouwuel an Israel wéi a Palästina d’Stëmmen ze héieren, déi sech do um Terrain ausdrécken.

An da komme mir op de Sujet zréck am éischte Regierungsrot no der Rees vum Ausseminister an der Regioun.

Ech mengen déi Rees läit och wichteg a richteg virun der aussepolitescher Deklaratioun, déi den Ausseminister den 19. November am Parlament mécht an dofir wënsche mir him op där wichteger Missioun Bonne Chance.

An deem Kontext huet Lëtzebuerg och decidéiert, well ech gesot hunn, humanitär Hëllef, dat gëllt fir de Gaza, dat gëllt och fir de Libanon, datt Lëtzebuerg, esou wéi den Här Bettel dat zu Paräis gëschter matgedeelt huet, datt mir 4 Milliounen un Nouthëllef ginn un de Libanon.

Well natierlech och déi Leit, an engem Land wat schonn extreem geschwächt ass, datt déi Leit och dorënner leiden ënnert all deem wat an deem Land geschitt.

An dofir ass dat eng Hëllef fir de Libanon an et ass och eng Hëllef fir eis, well Dir wësst, datt wann et am Noen Oste schlecht geet, dann huet dat och Inzidenzen op ganz villes an eise Regiounen, Flux migratoiren op Zypern an Änleches, esou datt dat eis weder mënschlech däerf egal si wat dohanne geschitt, nach op déi Repercussiounen déi et op eis Länner huet.

Finalement an deem Kontext géing ech Iech wëlle soen, datt mir d’Missioun verlängert hunn, also d’Participatioun vu Lëtzebuerg un der ziviller Missioun a Georgien, wat e Land ass wat jo och extreem tirailléiert ass tëscht sengem Drang no Westen an der europäescher Unioun an der Influenz vu Russland.

Een Deel vun deem Territoire ass besat.

An dofir hu mir och an déi zivil EU-Missioun decidéiert weiderhin 2 Lëtzebuerger Polizisten ze schécken, déi do dann dofir bäidroe sollen, datt et Fridden an deem Deel vun Europa gëtt.

Voilà, datt ass bëssen den Tour de table dee mir gemaach hunn.

Et kéint een nach iwwer villes schwätzen.

Ech géing vläicht nach 2 Punkten, wann Dir erlaabt, dobäi setzen.

Ech gesinn, an ech liesen, datt ganz vill ONGe vill manner Done kréie wéi dat virun dem Caritas-Skandal de Fall war.

Ech wëll hei nach eng Kéier soe wat ech där Deeg bei enger ONG, déi hir 10 oder 50 Joer gefeiert huet, gesot hunn, ech mengen datt een net dierf e puer Saache mateneen duerchernee geheien: engersäits hunn all déi ONGen, och d’Caritas, eng remarkabel Aarbecht gemaach am Déngscht vun deene Schwächsten an der Gesellschaft, esouwuel heiheem wéi och am Ausland, jee no Organisatioun.

Déi Aarbecht, déi verlaangt eisen déifste Respekt, déi hat en ëmmer an déi wäert en och ëmmer behalen an déi verlaangt och Ënnerstëtzung.

An dofir ass et och wichteg, datt e weider déi gutt humanitär Aktioun heiheem an am Ausland ënnerstëtzt.

E Skandal an eng Fraude, esou condamnable wéi se och ass, kann een ni total evitéieren.

Mee dorausser d’Schlussfollgerung zéien, datt jiddereen iwwerall, permanent, kéint an engem Skandal oder an enger Fraude verwéckelt ginn, ech mengen dat wier net déi richteg Conclusioun déi een dorausser dierft zéien, an dofir kann ech nëmmen eis Matbierger encouragéieren den ONGe weider Vertrauen ze schenken, an och do wou hiert Häerz dofir schléit an hire Kapp sech hibeweegt, datt een do och och roueg soll weiderhin déi Leit ënnerstëtzen.

Dat ass mat Suen an och mat Häerz an Engagement.

An och seng Fräizäit och weider soll fir esou ONGe ginn, well ech mengen et ass wichteg fir eis sozial Kohäsioun déi eis esou um Häerze läit.

Voilà, domadder hale mir vläicht emol un dësem Punkt op an da beäntwerten ech Är Froen.

[Journalistin]

Merci.

Michèle Sinner vun RTL. Merci Här Frieden esou wäit.

Ech kommen zréck op de Sozialdialog, wann Dir erlaabt.

Ech géif mir fir d’éischt eng Remark erlabe wann Dir musst laachen iwwer eis Titelen, géif ech Iech recommandéieren nozelauschtere wat de Patrick Dury seet.

Dee Mann ass duerchaus rosen.

Et ass net esou wéi wa mir géifen an eise Reportagen e Streit erfannen oder opbauschen deen et net géif ginn.

D’Gewerkschaften si wierklech queesch.

Wann ech Iech elo richteg verstanen hunn, dat kënnt Dir mir vläicht nach eng Kéier confirméieren, dann huet d’Regierung net wëlles un d’Recht vun de Gewerkschafte fir d’Kollektivverträg ze verhandele krazen ze goen, och an Zukunft net.

Mee Dir géift gäre verschidde vun deene Punkten, déi de Moment drastinn, wat an d’Kollektivverträg gehéiert dorauser eraushuelen.

Wann Dir mir kéint preziséiere wéi eng dat sinn...

...a fir mech schléisst sech dorunner och d’Fro un: ass dat awer net e bëssi de Geck mat de Gewerkschafte gemaach?

Well wann Dir sot, jo dir dierft zwar d’Kollektivverträg verhandelen, mee déi wichteg Saache, déi huele mir dann dorauser eraus.

Wat ass dann dat Recht nach wert fir d’Kollektivverträg ze verhandelen? Merci.

[Luc Frieden]

Éischtens emol wollt ech soen datt ech net laachen iwwer Är Iwwerschrëften, mee ech realiséieren och elo wou ech zréck kommen an d’Politik, dat gëllt fir d’Press mee och fir d’Leit, datt d’Iddi wann een eng aner Meenung huet, datt dat direkte grousse Sträit ass, wéi wann d’Land a Feier a Flame stéing.

Ech wëll soen datt et gutt ass an enger Demokratie, dat war mäi Punkt, dat hunn ech iwwregens och gesot bei Nationalfeierdag, datt et wichteg ass an engem Land, datt mir mateneen diskutéieren iwwer verschidde Sujeten.

Ech mengen et ass gutt, datt mir driwwer diskutéieren, wat ass d'Roll vun deem engem an deem aneren an eiser Gesellschaft.

Et ass gutt datt mir driwwer diskutéiere wat d’Roll ass vu Gewerkschaften, wat d’Roll ass vun deene Leit déi net an enger Gewerkschaft sinn.

An dat ass wat ech mir an dësem Land méi wënschen.

Kuckt...

...ech hunn dës Lescht eng Kéier en hallwe Saz gemaach iwwer e ganz anere Sujet.

Dat war am Kontext vun enger Ausso iwwer Atomenergie.

An dunn ass gesot ginn: „Oh dat dierfs du denken, dat dierfs du zu Lëtzebuerg net soen!“

Ech wëll Iech soen, dofir sinn ech och bei Nationalfeierdag drop zréck komm, ech mengen datt et wichteg ass, datt mir an engem Land iwwer Sujeten diskutéieren, datt Sträit net eppes ass wat eis Gesellschaft soll dividéieren, mee datt ee muss respektvoll diskutéieren.

Ech hunn an deene leschten Deeg mat Honnerte vu Leit geschwat, och iwwer deen dote Sujet.

Ech war jo schlussendlech a ville Betriber.

Ech weess wat d’Delegéierten an d’Gewerkschafte maachen, an ech weess och de Besoin fir verschidde Saachen ze reorganiséieren, fir d’Familljen- an d’Beruffsliewe besser mateneen zeverbannen.

Dofir, ech wëll dat nach eng Kéier soen, dat war par rapport zum Element Sträit: ech hätt gären en Debat respectueux vun de Leit am Land iwwer vill Sujeten.

Dofir maachen ech och Politik, dofir sinn ech zréck an d’Politik komm, an ech freeë mech op deen Debat mat Iech, mam Land, mat de Gewerkschaften.

Zweete Punkt: an do hutt dir meng Ausso och liicht verdréint, Madamm Sinner an dofir sinn ech Iech dankbar, datt Dir nach eng Kéier frot.

Mir hunn eng ganz Panoplie vu Sujeten am Koalitiounsaccord, déi mir gäre géinge beschwätzen.

Wéi kënne mir 2024 an d’Zukunft un eis Zäit upassen?

Déi Zäit déi anescht ass wéi am Industriezäitalter.

Déi anescht ass wéi wou et nach manner Internet gouf a keen Teletravail ginn ass.

Et ginn nach esou vill Sujeten déi mir mussen diskutéieren.

Verschidde Sujeten diskutéiert ee besser fir e ganze Secteur, anerer diskutéiert ee besser pro Betrib.

An ech wees datt a ville Kleng- a Mëttelbetriber dat och extrem gutt funktionéiert.

Dofir dat ass dat zweet an dofir ginn ech iech och kee Beispill, well déi Gespréicher fänke jo eréischt un, an déi Gespréicher déi wäerte mir an deenen nächste Méint féieren, esou wuel de Wirtschaftsminister wéi den Aarbechtsminister zesumme mat all de Sozialpartner.

An ech sinn iwwerzeegt datt mir do och eng gutt Léisung fannen.

An dat drëtt dat ass ech confirméieren: d’Recht vun de Gewerkschaften d’Kollektivverträg ze verhandelen.

D’Diskussioun war jo: si mir domadder zefridden, datt mir net méi Kollektivverträg hunn?

Wat kënne mir maache fir dat ze änneren?

A wat maache mir da mat deenen Delegéierten, d’Hallschent vun den Delegéierten déi net an enger Gewerkschaft sinn, déi jo och eng Aarbecht hunn, mee d’Gewerkschaften hunn en historescht Recht fir Kollektivverträg ze verhandelen, an et war och net d’Intentioun, dat huet den Aarbechtsminister iwwregens selwer an der Chamber gesot, fir dat Recht hinnen ewech ze huelen.

An ech wëll Iech och nach eng Kéier soen, ech weess net ob ech dat virdru gesot hat: ech hat e ganzt gutt a konstruktiivt Gespréich mat de Presidente vun den 3 Gewerkschaften.

Dat heescht wéi gesot nach ëmmer net datt ee muss iwwer alles sech eens sinn.

Mee sozial Dialog heescht net datt ee sech muss iwwer alles eens sinn, sozial Dialog heescht datt ee muss matenee schwätzen.

“Dialoguer” heescht matenee schwätzen, heescht net datt ee muss op alles eens si, well eng Regierung huet och eng Verantwortung an engem gewëssene Moment nom Nolauschteren ze entscheeden.

An dat ass d’Fassong wéi dës Regierung wëllt eist Land fir d’Zukunft stäerken.

[Journalist]

Merci. François Aulner vun RTL.

Ech bleiwe beim nämmlechte Sujet. Dofir hunn ech elo ausgestreckt.

Wier et net einfach méi einfach gewiescht wann den Här Mischo trotz deem Messer op der Broscht oder net de Gewerkschaften einfach dat gesot hat wat Dir elo gesot hutt?

Nämlech datt mir iwwer Detailer schwätzen, mee, à priori, d’Recht vun de Gewerkschafte bestoe bleift fir d’Kollektivverträg/CCT ze verhandelen?

[Luc Frieden]

Ech war an där Sitzung net dobäi an dofir wëll ech déi Sitzung net kommentéieren.

Mee et ass ni gutt wann een eng Sitzung verléisst ier een alles konnt soen.

[Journalist]

Et wier jo awer méi einfach gewiescht wann hien einfach dat gesot hätt wat Dir gesot hutt.

[Luc Frieden]

Ech kann Iech Här Aulner net genee soe wat do gesot ginn ass, dofir bréngt dat eis elo net virun.

Op jidde Fall sinn ech frou ze gesinn datt op béide Säiten de Wëllen zum Dialog do besteet.

Well engersäits hunn Gewerkschaftspresidente mat mir als Regierungschef geschwat, an anerersäits gesinn se Ugangs November den Aarbechtsminister fir weider Gespréicher.

A wéi gesot nach eng Kéier och dat, erwaart Iech elo net deen Dag datt do de wäissen Damp erauskënnt, well déi Sujeten déi mussen diskutéiert ginn si breet.

Dat sinn der wéi gesot fir ze kucken: wat wëlle mir an den nächste Jore maachen?

Dat ass de Koalitiounsprogramm.

Dës Regierung ass ugetruede fir eng Modernisatioun vun der Aarbechtszäitorganisatioun.

A verschiddene Plazen am Regierungsprogramm, virun allem Wirtschaftsministère an Aarbechtsministère stinn eng ganz Rei Punkten.

Kuckt Iech déi Punkten un... iwwer all déi Punkte muss geschwat ginn.

Dernieft hu mir och Punkten eesäiteg ëmgesat.

Ech wëll drun erënneren datt mir d’Kafkraaft vun de Leit massiv gestäerkt hunn, wat natierlech eng staark Sozialpolitik ass, déi mir vum 1. Dag u gemaach hunn an net gewaart hu bis um Enn vun der Legislaturperiod.

Esou datt och dat Punkte sinn déi an de gesamte Kontext vun der Sozialpolitik vun dëser Regierung era gehéieren.

A wéi gesot, ech mengen datt déi Gespréicher gutt wäerte ginn.

Datt ee sech net op alles eens gëtt ass... ,

...et soll een dat ëmmer versichen, mee et muss net absolut esou sinn datt dat d’Zilsetzung ass.

D’Zilsetzung muss sinn datt een eppes ëmgesat kritt an net datt een zu 100% op alles muss eens sinn, esou laang dat am Respekt diskutéiert gëtt ass dat fir mech ok.

[Journalist]

Merci.

Ech wollt just eeben nach nofroen, och wat mengen ech d’Michèle Sinner elo grad gefrot hat, eebe wéi een Element do da vläicht géing erausgeholl ginn aus de Kollektivverträg.

Schwätzt Dir do vum "Plan d'organisation du travail" ?

Zum Beispill datt dat och misst kënnen tëscht Delegéierten direkt verhandelt ginn an net méi iwwer de Kollektivvertrag dee muss vu Gewerkschafte mat ënnerzeechent sinn?

[Luc Frieden]

Et muss ee kucken: Wat mécht méi Sënn an Detailfroen an engem Betrib ze verhandelen a wat mécht méi Sënn op engem gesamte Kaderaccord ze maachen.

Mee dat muss en Objet si vu Gespréicher.

Ech hunn do keng keng virgefaasste Meenung.

An ech sinn och jo par ailleurs net Aarbechtsminister.

[Journalist]

Gëtt et iergendeppes wat Dir de Gewerkschafte kéint zréckginn?

Egal wéi zeechent et sech jo eraus an am Koalitiounsaccord steet och datt een op EU-Niveau wëll Lëtzebuerg jo och wat d’Flexibiliséierung vun der Aarbechtszäit ugeet eppes ze maachen?

Et gesäit awer duerno aus wéi wann d’Gewerkschaften iergendwéi an de saueren Appell musse bäisse wann ee wëll eeben an enger méi heterogener Welt Rechnung droen, wéi Dir et och gesitt oder déi Zilféierung déi Dir sicht.

Mee wat kann een hinnen entgéint ginn?

De Georges Engel vun der LSAP huet z.B. gemengt, datt een d’Gewerkschaften hätt misse stäerken, eebe grad.

Kënnt näischt vun Ärer Säit fir d’Gewerkschaften elo?

[Luc Frieden]

D’Gewerkschafte vertrieden d’Interête vun de schaffende Leit, op mannst vun deenen déi hir Membere sinn, och déi aner hoffen ech, mee virun allem vun deenen di bei hinne Member sinn…

An d’Leit an de Betriber hätte gären eng aner Aarbechtszäitorganisatioun an dofir mengen ech datt wann een de Leit nolauschtert, dat wat mir maachen als Regierung, dat wat d’Gewerkschaften och mengen ech maachen, da mengen ech fënnt een do och e Wee no vir.

Ech gesinn dat guer net an datt dat eent géint deen aneren ass, au contraire...

Mäi Punkt ass deen, d’Gesellschaft huet geännert, d’Aarbechtswelt huet geännert, d’Wirtschaftswelt huet geännert, d’Moyene vun dem Schaffen hu geännert an dat wat nach alles op eis zoukënnt mat der kënschtlecher Intelligenz...dat verlaangt datt mir eis Reegelen, wéi mir d’Organisatioun vun der Aarbechtswelt maachen, eist Aarbechtsrecht oder Deeler vum Aarbechtsrecht och iwwerpréiwen.

Dat ass e moderne Staat an dat wäerte mir maachen.

Mee ech kann dat net un engem prezisen Detail hei festleeën, well et ass méi e breede Kontext.

An dofir hätt een natierlech och kënne mat der Sonndesaarbecht waarden, d’Sonndesaarbecht am Commerce wëll ech nach eng Kéier ënnersträichen, bis een dat an engem ganze Pak diskutéiert hätt.

Mee vu que datt de Projet fäerdeg war a vu que datt dat eng Demande ass déi vum Terrain kënnt, vu ville Leit déi op deem Terrain schaffen, hu mir gesot géinge mir dat elo scho maachen.

Mee dat si Beispiller déi kann een och an enger méi breeder Diskussioun féieren an eist Zil ass et eng méi breet Diskussioun ze féieren.

Esou vläicht och nach aner Leit, aner Kolleege vun Iech.

Ech wëll hei net den....

Nee?

Bon wann dat net de Fall ass dann...

[Journalistin]

Ech géif dodrunner uknäppe justement, wann et z.B. ëm d‘Sonndesaarbecht am Commerce geet, well esou wéi ech Iech hei nolauschtere sidd Dir der Meenung datt déi eenzeg Méiglechkeet ass fir eng Moderniséierung vun der Aarbechtswelt ze kréien, vun der Organisatioun vun der Aarbechtszäit, fir dat iwwer Gesetz dann ze reegelen, eebe justement ouni d’Gewerkschaften an deem Fall.

Wann Dir de Commerce uschwätzt, do ass et justement esou datt d’Gewerkschaften ugefrot hu fir Kollektivverträg ze verhandelen.

D’Patrone sinn net dorobber agaangen.

Déi Fro mat deene Sonndesstonnen hätt een nämlech och duerchaus och kënnen am Kader vu Kollektivvertragsverhandlunge reegelen.

Gesitt Dir keng Méiglechkeet fir op der Säit vun de Patrone unzesetzen?

Fir déi dozou ze kréie fir méi mat de Gewerkschaften ze verhandelen?

Dat wier nämlech déi aner Méiglechkeet fir méi Kollektivverträg ze kréien, esou wéi dat, d’ailleurs, vun där europäescher Direktiv déi mir sollen ëmsetze verlaangt gëtt.

[Luc Frieden]

Wéi ech gesot hu sozial Dialog, sozial Dialog ass jo net nëmme mat de Gewerkschafte schwätzen.

Sozial Dialog ass och mat den Entreprise schwätzen, an dat geschitt jo och.

An dofir mengen ech ass et ganz normal datt iwwer all déi dote Froen een och mat den Entreprise muss schwätzen.

An ech soen Iech nach eng Kéier, wann Dir mat den Entreprise schwätzt, da wäert Dir gesinn datt a ganz villen Entreprisen och den interne Sozialdialog extreem gutt funktionéiert.

Eng Entreprise, eng Direktioun, en Entrepreneur deen erfollegräich ass, meeschtens och en Entrepreneur oder bal ëmmer, dee seng Leit gutt kennt, dee gutt mat senge Leit eens gëtt a dee mat senge Leit gemeinsam Léisunge fënnt.

An dofir gëtt et schonn Argumenter fir verschidde Froen an engem Gesetz ze hunn, aner Froen an engem Kollektivvertrag ze hunn.

D’Gesetz muss ëmmer de Kader maachen, d’Gesetz seet, och fir ze evitéieren datt et Abuse ginn, dofir gesäit d’Gesetz z.B. vir wéi vill Stonnen een dierf schaffen.

Mee wéi een dat dann organiséiert, dat muss een zum Deel am Kollektivvertrag maachen, dat muss een zum Deel am engem Betrib maachen.

An ech fannen datt dat d’Natur vum Sozialdialog ass.

Mee an deem Sozialdialog, do ginn et der dräi: d’Gewerkschaften, d’Entreprisen, an de Staat.

An heiansdo ginn et der zwee: nämlech d’Salariéen an hiren Arbeitgeber.

An ech fannen datt dat net kontradiktoresch ass.

Sou! Dann... wa soss keng Froe méi do si soen ech Iech merci.

Ech wënschen Iech eng schéin Allerhellegevakanz an da freeën ech mech Iech erëm ze gesinn am November.

Ech soen Iech vläicht nach zwee Rendez-vousen déi wichteg sinn, déi elo am November kommen.

De 4. November ginn ech op Warschau do d’Année académique opmaache vum Collège d’Europe.

An ech wäert do eng europapolitesch Ried hale fir Iech ze soe wéi ech gesinn, wat meng Vuë sinn iwwer d’Zukunft vun Europa an deenen Defien déi Europa huet.

Dat ass e Rendez-vous deen ech dann de 4. November maachen an deen och en ligne ass mat den Aufgaben déi ee Regierungschef am Conseil européen huet, mee déi wäit doriwwer erausginn.

Et ass also net eppes wat direkt gebonnen ass un de Koalitiounsaccord.

Dat ass ganz wichteg, also et ass méi eng Vue à long terme.

Dofir geet och op eng Uni fir esou eppes ze maachen.

Ech fannen et nämlech och wichteg fir gemeinsam iwwert eis Zukunft ze diskutéieren, och doriwwer kann ee Sträit an ënnerschiddlech Meenungen hunn.

An deen 2. wichtege Rendez-vous, niewent honnertdausend aneren, mee deen awer interessant ass, dat ass den 13. November.

Do maachen ech en erneierbaren Energiedësch, well et mir niewent der Kanneraarmut an iwwergeuerdente Sujeten, de Sujet vun den erneierbaren Energië ganz wichteg ass.

Wat gëtt oft do beklot?

Et gëtt gesot et ass ze komplizéiert, et dauert ze laang!

Fir eng Wandmille brauch een 10 Joer bis een se kann opriichten.

Et kommen och vill kontradiktoresch Politicken do beieneen an dofir hunn ech no der positiver Erfarung déi mir hate mat der Reunioun iwwert de Logement, wou ganz vill Ministeren a Ministèren zesummesouzen a wou mir ganz konkret Mesuren duerno decidéiert hunn, déi elo ënnerwee sinn, an der Chamber.

Wou mir wierklech e Paradigmewiessel fäerdeg kritt hu beim Logement, wëll ech dat selwecht maache bei den erneierbaren Energien.

An dofir hunn ech d’Acteuren um Terrain invitéiert, zesumme mam Energieminister, zesumme mam Ëmweltminister an an enker Koordinatioun mat all deenen anere Ministeren, wéi d’Landwirtschaftsministerin, den ITM-Minister, d’Bauteministesch fir do de Point ze maachen an dann och mat engem strikten Delai no der Method déi ech hat beim Logementsdësch, och dat an deenen nächste Wochen Ännerunge virzeschloen, datt mir virukommen, esouwuel bei Solar- wéi bei Wandenergie.

Also och iwwer déi 2 Rendez-vousen wäerte mir nach ze schwätze kréien an ech freeë mech op déi Rendez-vousen.

Jo Här Aulner?

[Journalist]

D’lescht Joer beim Logementsdësch haten d’Gewerkschaften och an d’Flilleke geklappt well se net ageluede gi waren.

Ass dann z.B. hei beim Energiedësch och de Mouvement Écologique agelueden?

[Luc Frieden]

Nee,....jo...ech hunn Iech jo virdru gesot wat ech vu Buttek denken.

Buttek ass Deel vum demokrateschen Dialog.

Ech weess net genee wien do ass, mee d’Iddi ass do wéi beim Logementsdësch, do hunn och eng Rei Acteuren an deem Kontext net higehéiert.

Do ass et jo ëm d’Prozedure gaangen. An hei ass et e bëssen déi selwecht Demarche, et geet hei em d’Prozeduren ze iwwerkucken, ze duerchliichten, ze kucken datt mir dat Land vun de klenge Weeër erëm ginn an net wou et eng Éiwegkeet dauert bis een eppes ganz Positives fir d’Gesellschaft mécht, nämlech eng Fotovoltaik ze verbreederen oder Eoliennen ze bauen.

Well mir eigentlech gären hätten, dat hu mir gesot, dofir si mir gewielt ginn, fir eng Politik ze maache wou mir méi erneierbar Energien hunn an déi wëlle mir ëmsetzen.

Dofir si mir do an dat wäerte mir maachen an da ginn et an der Politik ëmmer Kontradiktiounen oder Konflikter an déi muss dann eng Regierung tranchéieren an déi wäerte mir och hei tranchéieren.

Merci!

[Journalist]

Merci Här Frieden.